Cheetahs raap Jeandré op ná Bulle wegkyk | Netwerk24
Cheetahs raap Jeandré op ná Bulle wegkyk
Deur Hendrik Cronjé 10 Mei 2020 00:01
Jeandré Rudolph wil vir sy eie spelontwikkeling Pro14-rugby en in die Noordelike Halfrond speel.
Dis die hoofrede vir die 25-jarige losvoorspeler van die Pumas se besluit om 'n kontrak met die Cheetahs te sluit. Hy word ná 31 Oktober amptelik 'n Vrystater.
Rudolph druk verlede jaar teen die Cheetahs. Foto: Gallo
Hy is baie dank verskuldig aan die Pumas, en veral Jimmy Stonehouse, nadat hulle hom in 2018 'n geleentheid gegee het om sy senior rugby in Nelspruit te speel. Voordat hy hom by die Pumas aangesluit het, was hy by die Pukke en Luiperds.
Dié oudkaptein van die Pukke was egter so byna op pad na die Bulle. Hy het vanjaar as 'n leenspeler vir hulle Superrugby gespeel en was besig om sy voete in Pretoria te vind. Die Bulle het ernstige belangstelling in hom getoon, maar dit het met die Covid-19-pandemie en verandering van afrigters doodgeloop.
Die Cheetahs se belangstelling in Rudolph volg nadat Daniel Maartens na Nelspruit verhuis het en die klipharde Jasper Wiese nie sy Vrystaat-kontrak verleng het nie. Wiese se kontrak verstryk in Oktober.
Gerhard Olivier en Oupa Mohojé moet ook nog aankondig wat hul planne is.
Fourie wil nie net die beste uit Rudolph se spel haal nie, maar het soortgelyke planne met Andisa Ntsila, wat ook 'n Cheetah word.